1993-as cannes-i filmfesztivál
A 46. Cannes-i Nemzetközi Filmfesztivál 1993. május 13. és 24. között került megrendezésre, Louis Malle francia filmrendező elnökletével. A rendezvény ceremóniamestere Jeanne Moreau francia színésznő volt. A hivatalos versenyprogramban 23 nagyjátékfilm és 10 rövidfilm szerepelt; az Un certain regard szekcióban 25, míg versenyen kívül mindössze 5 alkotást vetítettek. A párhuzamos rendezvények Kritikusok Hete szekciójában 7 nagyjátékfilmet és 7 rövidfilmet mutattak be, a Rendezők Kéthete elnevezésű szekció keretében pedig 21 nagyjátékfilm és nyolc – kizárólag francia – kisfilm vetítésére került sor. A filmes seregszemle vetítésein 27 ország alkotása volt látható; 67 ország 2972 újságíróját akkreditálták, s a rendezvényeken 76 ország 20 551 filmese jelent meg.